Tivoli har været tvunget til at ændre navnet på deres nye forlystelse, efter flere personer har henvendt sig. Nu må de rette det hele til inden åbningen fredag

'Det Hjemsøgte Børnehjem'.

Det var navnet på Tivolis spritnye forlystelse, der var klar til at blive indviet i forbindelse med forlystelsesparkens halloween-åbning d. 13 oktober.

Men så let skulle det ikke gå, og Tivoli fandt hurtigt ud af, at den ikke gik.

Efter flere henvendelser på blandt andet Facebook har Tivoli valgt at ændre navnet. Blandt andet har Ole Tornbjerg skrevet på Tivolis Facebook-side, at han slet ikke kan forstå, hvordan Tivoli kan finde på sådan et navn til at starte med .

- Noget af det mest usmagelige jeg længe har set. Tivoli har lavet en forlystelse, som hedder Det Hjemsøgte Børnehjem. De skriver bl.a.: "børn, lærere og forstanderinden siges at husere derinde. Faktisk er du ret sikker på at møde nogle af dem, hvis du altså tør gå derind?"

Hvad tænker Tivoli dog på?, skriver Ole Tornbjerg på Facebook.

Den kommentar har fået Tivoli til at lægge sig fladt ned, og de skrev følgende:

- Kære Ole. Tak for din kommentar. Det har bestemt ikke været vores hensigt at være ufølsom, og vi ville være kede af, hvis vi skulle støde nogen. Vi har derfor besluttet at ændre forlystelsens navn til 'Det hjemsøgte'. Vi tager ordet børnehjem helt ud af vores reklamekampagne, så hurtigt som muligt, ligesom vi vil rette selveforlystelsen til, skriver Tivoli.

Nu hedder forlystelsen bare 'Det Hjemsøgte'.

Artiklen fortsætter under billedet

Det er snart halloween - også i Tivoli (Foto: PR)

Ekstra Bladet har onsdag aften været i kontakt med Tivoli, der beklager.

- Vi har fået en række henvendelser, og så har vi erkendt, at vi har begået en fejl. Derfor har vi valgt at ændre navnet, siger kommunikationskonsulent Ellen Dahl til Ekstra Bladet.

Forlystelsen bliver beskrevet på følgende måde:

- Nogle steder er ikke en del af den her verden længere. De er blevet overtaget af noget andet. På overfladen er alting fredeligt og tilsyneladende forladt, men en anden verden lurer i periferien af dit synsfelt. Måske er det en ond fortid, som nægter blot at gå over i historien, måske er det en åbning til et andet sted, hvor intet er, som det skal være. Det er svært at forklare. Du kan besøge stedet. Tør du?.

Tivoli åbner op igen fredag, hvor den står på halloween frem til d. 5 november.